
 Maama Njamala jooɗii ina yeewtida



 e ɓesngu mum.



 Baaba Njamala, Neene Njamala



 e taaniraaɓe mum fof ina ngonnoo



 e dental hee.



 Misu Ullundu, Robi Rawaandu e hoɗdiiɓe makko Maniŋ Mbabba-ladde, ko toon ngonnoo.



 Nafoore jaŋde




 Ɓe njooɗii kamɓe fof eɓe njara tufam maɓɓe.



 Yeewtere ndee jirwi no feewi.



 Maama Njamala teskiima, Kuri, taaniiko tokooso oo, waawaa jooɗaade e nokku gooto.w



 Kala ko dilli o yalta, o fa’a mbedda.



 So o jooɗiima e dental hee, o wonata ko



 e amde e yimde.



 Omo diwdiwna, o haljina fof’en, yimɓe ndonki hay yeewtude.



 O yi’i kadi, kala jiɗɗo nelde ko kanko nelata, omo yaha tan, omo arta.



 Omo naata, omo yalta.





 Dañɗo sokla e leegal hee, ko kanko noddata, nela mo, rokka mo buuɗi ɗiɗi.



 O inniraa cukalel neleteengel.



 Kuri dañii duuɓi jeetati, meeɗaa naatde lekkol.



 Hitaande kala arnde, yumma makko wi’a : « m i fadat haa mo wuuri mi naatna mo.



 Ko kanko wallata mi, etee so o naatii lekkol, mi dañataa mo nel-mi.


 Ko Kuri waɗetee koo e no jikkorii nii muusi no feewi Maama Njamala.



 O wi’i : « h ikka, alaa e sago mi naatna Kuri lekkol.



 No o woniri nii alaa battane. »



 Yummum Kuri jaabii mo : « Muk ! Kuri yahataa jooni lekkol, yaawii ! ».



 Ndeen mi dañataa mo nel-mi !



 Esum Njamala wi’i mo : « Njahanaa hoore maa. Kuri wonaa cukalel neleteengel !



 Ɗum wonaa laawol, ƴettude cukalel aɗa nela tan, janngataa, waɗataa hay huunde.»




 Maama Njamala ɓeydi heen wi’i : «jaŋde ko fotde e kala suka.



 Haa teeŋti e sukaaɓe waaɓe no Kuri nii.



 Ina nafa no feewi e nguurndam ɓiy Aadama.



 Maa o dañ heen ganndal, waawaa jeyeede e ɓamtaare leydi mum.



 Maa o findin, so o mawnii o waawaa nafde e nafde hoore mum.




 So cukalel ba’ngel no Kuri naatii lekkol, nehete, reenee.



 Maa o janngine, ko famɗi fof, maa o waaw winndude.



 Maa o waaw kadi tarde e hiisaade.



 So ɓe ngonii lekkol, hay gooto yi’ataa



 ɓe eɓe ndarndarta e mbeddaaji.



 Saka ɓe ligginee, walla ɓe mbi’ee yo



 ɓe njeloyo.



 Duɗe ɗee maa addan ɓe kala ko moƴƴi



 e maɓɓe, ɓe mawnida heen.




 So jaŋde leslesre ndee rewii laawol,



 ko heddii koo fof weeɓat e mum.



 Maa o waaw yawtude e duɗe hakkundeeje ɗee walla nii e duɗe toowɗe ɗee.



 Ko ɗuum waɗi ina wi’ee ko fuɗɗoode ndee ɓuri waɗde faayiida. Wonaa ɗuum tan.



 Jaŋde ndee maa saabo cukalel ngel annda hoore mum, jogoo fulla e faayiida.



 Maa o waaw tottirde miijooji makko tawa ina wonda e nehdi.




 Jaŋde ina wona sabaabu cukalel ngel anndude ɓanndu mum, haa teeŋti e sukaaɓe rewɓe ɓee.



 So ɓe ɓadiima duuɓi sappo, ɓalli maɓɓe ngonata ko e waylaade.



 Ɗiin waylowaylooji, so a yaawii anndude ɗi, a aanataa, etee maa o ɓur anndude hoore makko.



 Refti heen, cukalel ngel maa laaɓ, jogoo nehdi, o waawa wuurdude e yimɓe.



 O yahataa omo diwdiwna, omo ama, omo yima hono Kuri nii.



 Maa o won joom hakkille, teeyɗo, teyliiɗo.»




 Jaŋde, maa saabo cukalel ngel annda yimɓe no nguurdi.



 Maa o anndu nguurndam kullon e lekɗe.



 Maa ngel anndu kadi ko seerndi ɗe.



 Haala Maama Njamala kaa weli no feewi Kuri Njamala.



 O wi’i : « w aɗde mi yiɗii naatneede lekkol. »



 Miɗo yiɗi anndude ko waɗi ɓee yimɓe ngoni ɓaleeɓe, ɓeya ngoni woɗeeɓe.




 Woon e men ina ñaa ña huɗo, ɓeya ina ñaama teewu.



 Maama makko wi’i mo : «nani!»



 So a janngii, ma a anndu iwdi maa e to njeya-ɗaa.



 Maa o anndu kadi njaatiraaɓe makko no nguurdunoo, ko ɓe ngañnoo e ko ɓe njiɗnoo.



 E dow ɗuum, maa o anndu holi kanko.




 « Jaŋde maa won sabaabu nganndaa ko aanotoo e ko aamnotaako.



 Maa dañ fulla, haa hay gooto waɗnataa



 ma ko a yiɗaa.



 Maa a anndu maantorde e sarɗiiji leydi maa.



 Mbaawaa teddinde jarfol ngenndi e araaraay mum.




 «So a mawnii ngonaa jiɗɗo leydi maa e ɓiy leydi moƴƴo.



 Mo janngaani, anndaa hay huunde, weeɓat fuuntude. »



 Rawandu heɗotono kañum ne, ina dillina hoore tan, ko haaletee koo weli mo no feewi.



 O ɓeydi heen : « Woto njejjitee, so cukalel janngii haa mawnii, maa wallu jinnaaɓe mum.»



 So tawii ɓe e baasal, maa yaltin ɓe heen janngo.



 Ullundu wi’i mo : « Billaahi on kaalii goonga ! »



 Mbabba ladde ɓeydi heen wi’i : « Jaŋde ina ɓeyda kadi faggudu leydi.



 Ko ɗum waɗi, laamu nguu ina waɗa ko waawi haa yimɓe fof njannga.




 « Jooni, kala wuro ngo njah-ɗaa, ko woɗɗi koo fof, duɗe mahaama toon.



 Ɗuum maa wallu yimɓe wuro ngoo naatnude sukaaɓe ɓee e lekkolaaji ɗii.»



 Neene Njamala wi’i : « kono jaŋde ndee ina waɗi caɗeele.



 Ina fotnoo ɓurneede weeɓde !



 Hay gooto fotaa yoɓde so wonaa belaaɗo.»




 Maama Njamala wi’ii mo : « so a naatnii ɓiye e lekkol laamu, a yoɓataa hay huunde.



 Ko pot-ɗaa wi’de kay, jaŋde ndee ina foti moƴƴude.



 Ina foti tiiɗneede haa so ɓe njahii kawgel, ɓe ngartira raay.



 Sukaaɓe ɓee ina poti janngineede e ɗemngal ngal ɓe muyni.



 Ko nafoore neɗɗo kala waawde winndude e tarde e ɗemngal mum.



 Ko ɗuum waɗata en haalde miijo men haa laaɓa.




 « Eɓe poti janngineede ko ɓe njiɗi, e ko leydi maɓɓe sokli.



 Ɓe mbaawa nawrude leydi maɓɓe yeeso.



 Jannginooɓe ɓee ina poti kadi tiiɗtineede.



 Jaŋde e fijirde njahdinee, haa teeŋti e entaaɓe ɓee.



 Hay so laamu nguu woɗɗii heen, haa hannde caɗeele ina keddii.



 Ko ɗuum waɗi ina foti ƴeeweede hol ko saabii ɗeen caɗeele.




 Ƴeewee so tawii ko e jannginooɓe ɓee, walla ko e janngooɓe ɓee.



 Ina waawi wonde kadi e jinnaaɓe janngooɓe ɓee, walla e ardiiɓe jaŋde ndee.



 Yi’aama kadi caɗeele nani ɗoo kaɗooje sukaaɓe ɓee janngude.



 Eɗen mbaawi limde heen telewiisoŋ e karalle kese ɗee hono portaabal e ordinaateer.»



 Maama Njamala wi’i : « eeyeey, ko ɗuum waɗi laamu Senegaal liggodaade e onseeji e poroseeji.



 Ɓeen ina nganndi nafoore jaŋde, eɓe mbaɗa heen kaalis e kaɓirɗe keewɗe.




 « Duɗe ɗee ɓeydaama haa keewi.



 Wuro ngo njah-ɗaa e nder Senegaal, ko ngo woɗɗi fof, lekkol mahaama ɗoon.



 Ɓe njiɗi ko fof en njannga, sabu jaŋde ina adda ganndal e kattanɗe.



 «E misaal, so en njahrii bannge safaara, ko jaŋde addantu maa waawde safrude.



 Ko ɗuum addantu maa jogaade mbaawka safrude yimɓe e kullon e goɗɗum e goɗɗum.




 «Ɓe ƴetti kaalis keewɗo, feewniraa defte, mbele jaŋde ndee ina ɓeydoo tiiɗde.



 Kala to ɓe tolnii, ɓe ngonata ko e ñaastaade jannginooɓe.



 Eɓe mballa kadi duɗe ɗee fawaade e laawol.



 «Hay gooto waasa jannginde ko welaa.



 Ɓe njiɗi ko jaŋde ndee wona jaŋde nde aduna fof yiɗi.




 « Laamu nguu ina foti waɗde haa jaŋde ndee wona fotde yimɓe fof.



 «Jinnaaɗo kala maa woppide e sago mum, ƴeewa ko yiɗi ɓiyum jannga.



 Kono kala mo jaɓaani naatnude ɓiyum lekkol, fawee kuugal.



 Cukalel tolningel e jaŋde, fotaani yi’eede ina dardarta e mbedda.




 lekkol


 «E misaal, sukaaɓe ɓee fof ina poti waɗaneede manndargaaji e comci maɓɓe.



 Manndargaaji ɗiin ɗoon maa kollir cukalel heen kala lekkol mo janngata.



 «Kala cukalel ngel alaa oon manndarga, foti ko ƴetteede.



 Ɓe tottee gollotooɓe e laamu, njogoo ɓe.



 Rewee haa anndee to ɓe koɗi, jinnaaɓe maɓɓe njeewtidee e nafoore jaŋde. »



 Baaba Njamala wi’i : « ndeen, maa ɓe ngar ƴeewde jinnaaɓe oo Kuri jahoowo tan.



 Maa mi naatnu mo lekkol janngo.»



 NAAMNE ƊEE :



 1. Hol wonnooɓe e dental galle



 Njamala’en ?



 2. Hol ko waɗi yummum Kuri yiɗaa



 Kuri jannga ?



 3. Hol ko waɗi Kuri waawaa jooɗaade



 bannge gooto ?



 4. Hol ko miiji-ɗaa e winndannde ndee ?


 Leegal amen ina waɗi duɗal ɓ uraana ngal nganndu-ɗaa, almuɓɓe janngooɓe toon



 ɓee njelotaako.



 Ustasuuji worɓe e rewɓe njannginta toon.



 Ina waɗi sukaaɓe rewɓe e worɓe janngooɓe toon.



 Ɗeen dente ɗiɗi nji’ondirtaa e duɗal hee. Gootal heen kala ina waɗi jannginoowo mum.



 Ko jannginooɓe rewɓe njannginta sukaaɓe rewɓe ɓee.



 Jannginoowo gorko janngina worɓe ɓee.



 Duɗal Keɓtinaangal




 Sukaaɓe rewɓe ɓee, ko rewɓe toppittoo ɓe.



 Sukaaɓe worɓe ɓee ne, ko worɓe toppittoo ɓe.



 Haɗaani ɓe wonde gootum, so ɓe nji’ondirii, ɓe calmondirtu, eɓe njeewta.



 Bannge heen kala, sukaaɓe ɓee ina njogii heen cuuɗi jaajɗi e leece jooɗɗe.



 Duɗal ngal ina waɗi defirdu e nokku ñaamirde.



 So hiirii, ɓe ngaynii hirtaade, ɓe ñifat lampaaji, ɓe leloo.





 To banngal rewɓe too e to worɓe, won deenoowo sukaaɓe heednaa toon.



 Cukalel jiɗngel yahde taarorde kala wallete.



 So fajiri yonii, ko heen sukaaɓe ɓee pindintee ɓe culmoo, lootoo, njuula njannga.


 So ɓe kacitiima, ɓe nduttoo e jaŋde haa waktu bottaari, ɓe ngottoo, ɓe pooftoo.



 So tiisubaar yonii, ɓe njuulat, ɓe njokka jaŋde.



 Duɗal ngal ina waɗi ɗo sukaaɓe mbaɗata coftal ɓalli, rewɓe ɗoo, worɓe too.



 So lewru maayii, jinnaaɓe sukaaɓe ɓee ngarat yoɓande sukaaɓe mumen.



 Kala joɓɗo tottete ɗerewol ceedotoongol oon yoɓii.



 Leelɗo heen yoɓande ɓiyum, duɗal ngal noddete, siftina ɗum.



 So ɓooyii cukalel ngel yoɓanaaka, halfinaaɓe njoɓdi duɗal ngal ngarantu mo.





 Sukaaɓe ɓurɓe tiiɗnaade e jaŋde ndee,



 ndokkete mbelnaari lewru kala.



 So ɓe ndañii guurti haa duɗe ɗee ngudditii, sukaaɓe ɓee ngartat, njannga.



 Ko e ndunngu duɗal ngal dañata guurti tolniiɗi e lewru.



 Ko e duuɓi tati duɗal ngal jannginta, sukaaɓe ɓee ɗiggina ɓ uraana.


 Refto ngoo, ko ñalawma mawɗo waɗantee, jinnaaɓe sukaaɓe ɓee ngara tawtoree.



 Ɓe keblanto oon ñalawma, ɓe tintina jinnaaɓe ɓee e jaagorgal kalfinaangal jaŋde.



 So ñalawma oo yettiima, sukaaɓe ñaantoo haa njooɗa, ngara njooɗoo e nder baas oo, pada.



 Ina waɗi gooto noddoowo, sukaaɓe ɓee ngarda gooto gooto e mikoroo hee, tara.



 Kala jinnaaɗo ji’ɗo ɓiyum ina tara, jogoto heen weltaare.



 Ɗuum ina ɓeyda daraja jinnaaɓe ɓee e ngaal leegal.



 Sukaaɓe ɗigginɓe ɓ uraana ɓee, so mawnii, ngontata ko jannginooɓe to ɓe koɗi too.




 Duɗal ngal janngintu tan, yelnaani hay gooto.



 Hay tampere wootere fawaaka e maɓɓe so wonaa yo ɓe ɗiggin darsu maɓɓe.



 Sukaaɓe ɓee njanngat gila subaka haa hiira.



 Ɓe naatirta ko duuɓi nayi haa joyi e duɗal hee.



 Sukaaɓe welɓe hakkille ɓee, ina mbaawi ɗigginde ɓ uraana e nder duuɓi ɗiɗi tan.




 So ñalawma gaddoygol sukaaɓe yontii, jinnaaɓe heewɓe kawrata toon.



 Cukalel jahngel galle mumen haa foti artude, jinnaaɓe mum ndokkat ɗum



 ko yettorii.



 Jaŋde ndee ina uddita hakkille sukaaɓe



 ɓee haa so ɓe naatii lekkol, ɓe teskee toon.



 Sukaaɓe rewɓe e duɗe ɓ uraana, hade maɓɓe naatde lekkol, ɓe ƴoƴat,



 ɓe njogoo hakkille.



 Jaŋde nde ɓe ngadii janngude wallata hakkillaaji ɗii reende kala ko ɓe njanngi.




 So cukalel waɗii duuɓi ɗiɗi e duɗal,



 haa tolnii natde lekkol, o naawete lekkol.



 Omo waawi yettinde jaŋde makko ɓuraana so lekkol oo wonii e guurti.



 So cukalel ngel ɓennii hijjo, ina gasa nii ɓe mbaawa huutoraade enternet.



 Yaawde naatde jaŋde, woni ko welnata hakkille oo haa ko aawaa heen fof fuɗa janngo.




 Kono noon, ganndal baawngal wonde kala ina foti refteede haa teeŋti e ɓ uraana.



 Ɗeen duɗe, nana ɓeydoo seeɗa seeɗa e gure teeru ɗee.



 Waɗi ɗum ko teskaama e ɗeen gure sukaaɓe heewɓe njeloto.



 Hooreejo leydi ndii yaltinii taƴnannde wootere haɗoore njelaari sukaaɓe.



 Halfinaaɓe ndeenka yimɓe nawtiino sukaaɓe yelotonooɓe ɓee to jinnaaɓe



 mumen.



 Haa hannde sukaaɓe nani e laabi gure teeru ɗee ina njeloo jamma e ñalawma.



 Jooni nii ko sukaaɓe mawɓe njogii potuuji ina njeloo.




 Wa’i ko no jannginooɓe ɓe ɓee ngalaa kaalis baawɗo ɓe jogaade.



 So a ƴeewii, ko ɗuum saabii eɓe mbi’ee yo ɓe njeloyo nguura maɓɓe.



 Ko e ɗuum ɓe tuugnii, ɓe ndarni duɗe



 kese ɗee.



 Duɗe kese ɗee nana ɓeydoo seese seese



 e gure teeru ɗoo e s enegaal.



 Duɗe ɗeen fof njoɓnoto jaŋde sukaaɓe ɓee.




 Ina waɗi e ɗeen duɗe koɗnooje sukaaɓe, sahaa e sahaa kala ɓe njaha galle maɓɓe.



 Won yahooɓe heen haa ngona e kolesaaji arab jannginooji ɓ uraana.



 Ndakaaru tan ina jogii heen duɗe keewɗe.



 Mbele fof’en maa mbaaw yoɓande ɓiɓɓe mumen e ɗeen duɗe ?



 Ko seeɗa heen mbaawi yoɓande sukaaɓe mumen e ɗeen duɗe.




 Yiɗɓe sukaaɓe mumen njannga ɓ uraana tee ngalaa kaalis hol no mbaɗata ?



 So wonaa ɓe nawa sukaaɓe maɓɓe



 e seerenɓe ɓe njoɓnotaako.



 E oon sifaa, ɓeen ina mbaawi wi’de ɓe yo ɓe njeloyo ko ɓe ñaami.



 Duɗe kese ɗee, ngaddii seeɗa safaara



 e njelaari ngonnoondi ɗoo ndii.




 Sukaaɓe ɓee mbaɗataa goɗɗum so wonaa janngude.



 Hakkille cukalel ngel wonata tan ko e jaŋde, kala ko o janngi, o yejjittaa.



 E duɗal hee, sukaaɓe koɗata ko ɗo laaɓi, ɓe ñaamat, lootoo, ɓoornoo ko laaɓi.



 Cellal ɓanndu maɓɓe reenete no feewi.



 So koreeji maɓɓe njeewnii ɓe, ngarat ƴeewde ɓe e duɗal hee.



 Kala nde sukaaɓe ɓee ƴeewoyi yimɓe galle maɓɓe, ɓe mbeltoto, ɓe cofta eɓe pija.



 So sahaa gartugol yontii ɓe keppataa artude, ko cukalel wa’i noon.



 Giƴiraaɓe maɓɓe ɓe ɓe ngoowi fijdude



 ɓee caabii ɗum.




 Hol ko waɗi duɗe kese ɗee ina njoɓnoo kaalis keewɗo e janngingol ?



 Duɗal ngal yoɓantee luwaas.



 Jannginooɓe ɓee ne ko yoɓeteeɓe.



 Faktiir ndiyam, kuuraa e telefoŋ yoɓete lebbi ɗiɗi kala.



 Defooɓe ñaamde sukaaɓe ɓee ko



 yoɓeteeɓe kadi.





 Mbaɗden heen jogiiɓe laaɓal galle oo,



 ko yoɓeteeɓe lewru kala. Kala ɗo sukaaɓe ndenndinaa, ina naamnii ndeenka.



 Ɓe lelni oo sarɗi : ko jinnaaɓe cukalel ngel tan mbaawi arande ngel e duɗal hee.



 Goɗɗo mo duɗal ngal anndaa arantaa ɓe.



 Duɗal ngal faandorii heen ko reende sukaaɓe ɓee haa saaysayeeɓe mbaasa nawde ɓe.



 E sahaa mo sukaaɓe ɓee ngarantee oo, ko ndeen jinnaaɓe heewɓe njoɓanta ɓiɓɓe mumen.



 Eɓe poti mooftude no feewi ɗerewol seede ngol ɓe tottetee, kolliroowol ɓe njoɓii.




 So ɓe njoofnii, maa ɓe mbaaw udditde duɗe goɗɗe ɓ uraana, eɓe njanngina sukaaɓe woɗɓe.



 So a yahii Ndar-geej, so sukaaɓe njippiima lekkol, ko duɗal ɓ uraana njahata.



 Eɓe njannga ɗoon dumunna, kono ñande kala ɓe ngottoytoo ko galle maɓɓe.



 Jannginde cukalel, foti wondude ko e ndeenka.



 Suka oo ina foti ñaamde no moƴƴi,



 cellal makko rewindee.




 Fof’en kawrii ina waɗi jooni duɗe moƴƴe



 e nder leydi hee.



 Sukaaɓe janngooɓe e gure teeru ina njeloo nana ngustoo.



 Ko yimɓe fof kawri woni, wonaa fof’en mbaawi yoɓde e ɗeen duɗe.



 Woodi ko seeɗa yimɓe nawooɓe toon sukaaɓe mumen.



 Ina moƴƴatnoo ɗeen duɗe mballee



 e nguura sukaaɓe ɓee.



 Ndeen, maa ɓe mbaaw ustude seeɗa



 e ko ɓe njoɓnotoo koo.




 Ndeen kadi, maa sukaaɓe heewɓe mbaaw naatde e ɗeen duɗe.



 Kono so ɗeen duɗe njaajii e gure teeru, carotaako no feewi sabu ina woodi duɗe goɗɗe.



 Duɗe ɗeen ɓuri ɓooyde, ɓuri ñiiɓde, etee hay gooto yoɓantaa heen ɓiyum.



 Sukaaɓe ɓee nawete toon ina njannga, ina liggoo e gese ceerno jannginoowo ɓe oo.



 Kala heen joofnuɗo, jokkat janngude



 e jannginde haa nde woppitaa.




 Duɗe ɓ uraana kese baɗaaɗe e gure teeru ɗee, mbele maa ɗe mbaaw saraade e leydi hee fof ?



 Ko jogori leelnude ɗum, ina jeyaa heen kaalis mo jinnaaɓe njogori yoɓande sukaaɓe mumen.



 Kono e gure teeru ɗee, jinnaaɓe heewɓe ngoowi ko yoɓande ɓiɓɓe mumen jaŋde.



 Ina yaakoraa ɗeen duɗe ɓuri wonde ko



 e gure teeru.



 Maa ɗeen duɗe caɗ darnude e dowri ndii, sabu yimɓe ɓee ngoowaani yoɓde.



 NAAMNE ƊEE :



 1. No foti duuɓi sukaaɓe ɓee naatirta



 jaŋde ɓuraana ?



 2. Hol jelnotooɗo sukaaɓe ɓee e gure



 teeru ɗee ?



 3. Hol ko saabii sukaaɓe tokosɓe



 naweede ina njannga e duɗe ?



 4. Tottiree miijo mon e duɗe kese



 udditaaɗe jooni e gure teeru ?


 Abdul ko almuudo.



 Abdul dañi ko duuɓi nayi, ko o suka, ko jooni o ari e galle hee.



 Omo ni darii e damal hee, omo ƴeewa mi, omo wi’a almuudo nani yeloo.



 Noddu-moo-mi, nanngu-mi e junngo hee, mbi’-moo-mi : «no mbi’ete-ɗaa.»



 O ƴuri hoore ndee o wi’i mi : « ko Kariim mbi’etee-mi.»




 Abdul ko almuudo


 Mbi’-moo-mi : «mate ko a koɗo ?



 Jooni ko miin woni neene maa.



 Waɗtu arande bottaari e hiraande.»



 O dimmbini hoore o wi’i mi : « eey.»



 Ƴettu-mi pot makko.



 O ƴettiti pot oo, o yahi.




 E janngo mum, o arti o darii e damal hee.



 O wi’i : « almuudo na yeloo.»



 Ngummii-mi, nokkan-moo-mi hiraande,



 o yahi.



 Heen ñalawma, o ɓoornii comci tunwuɗi,



 o darii, noddu-moo-mi, naat e lootorde hee.



 Lootir-moo-mi ndiyam e saabunnde,



 njiggu-mi ɓanndu nduu haa laaɓi.



 Njiilani-moo-mi tuba e simis.




 O wi’i mi o yiɗi ko paɗe kese.



 Sabu ɗe o ɓoorni ɗee, ko limce, tee ko taƴɗe.



 Ƴeew-moo-mi gite ɗe yumma ƴeewrata ɓiɗɗo.



 So Abdul tunwii walla hoore ndee takkii leydi, mi fiɗɗa ɗum haa laaɓa.



 Waɗi ñalawma gooto mbi’-moo-mi :



 Kariim hoto neene maa ?



 O wi’i-mi : Omo to wuro too.




 Naamni-moo-mi, a wayrii mo yi’de ?



 O jaabii mi : ɓooyii dee, kono omo ni e wuro hee.



 Mbi’-moo-mi : mbele omo ara ƴeewde ma ?



 O wi’i mi aahaa kay, kono o fadat ko juuti hade makko arde ɗoo.



 Neene am na heewi soklaaji.




 Waɗi ñalawma gooto Abdul ina fadatnoo hiraande e jamma hee, nde hiraande deftaa, tawi o ɗaaniima.



 Ko o cuuɗiiɗo, omo ɗaanii, hay gooto yi’aani mo.



 Nde o fini, o ƴetti pot makko omo hoota



 e jamma hee.



 Mbi’-moo-mi yo o waal, o salii, o hooti kanko tan.



 Ndeen, tawi jamma oo jenngii.



 O hulaani yahde kanko tan e niɓɓere hee,



 o yahdaani e hay gooto.




 Omo jogii pot makko, omo heñoo



 e niɓɓere hee.



 E weetndoogo hee, Abdul fini, ɓe kuɓɓi leɗɗe, ɓe catii ɗum, eɓe njannga, eɓe cooynoo ceerno.



 Nde o gasni, o ɓaari alluwal makko,



 o ƴetti pot makko.



 O hacitii haa o gasni, o yalti duɗal ngal.




 Hannde ko ñalawma duggere, o yahat yiiloyaade golle.



 Nde o yahi to jehre too, o roondii saakuuji sewo-sewo, omo fawa ɗumen e saret hee.



 Debbo gooto totti mo tumude mum,



 o roondii nde o darii.



 Abdul nani rewi e debbo, omo sooda.



 Heen sahaa, debbaajo oo daroo,



 ina yeewtida e sehil mum.



 Tumude ndee teddii, kono Abdul na muñi.



 Debbo oo yahii soodoyde teewu,



 raŋ oo juutii, yimɓe ɓee na padi.




 Abdul rewi e debbo oo, haa o yettii e wotiri puccu oo.



 O fawii tumude ndee e caggal wotiri oo.



 Debbo oo tottii mo kaalisal, o waɗi



 e jiifa makko.



 Soknaajo goɗɗo arii, totti mo saak mum, yo o roondano ɗum.



 Kariim rewi caggal makko, ina yaha ko juuti.




 Naange ngee na wuli, Abdul nana ɗomɗi, na warñi. Aminata woni sehil Abdul.



 So o yettiima, fadat mburu mum, o totta feccere ndee Abdul ñaama.



 Mammadu kañum e Abdul ko yahdiiɓe, ɓe njahdat e sukaaɓe almudɓe woɗɓe ɓee, ɓe mbaɗoya futbal.



 Ɓe ndiidirta kaŋuuji maɓɓe ɗii ko potuuji maɓɓe njelaari ɗii.



 Almuɓɓe ɓee cuɓoto galle mo wortaaka,



 na cuuɗoo nder heen, na mbaɗa futbal.




 So ɓohe ɓenndii, ɓe ɓoggoytu ɓohe, ɗee ɓe ñaama, keddiiɗe ɗee ɓe njeeya.



 So maango ɓenndii, ɓe ñootat saakuuji tokoosi, eɓe moofta heen maango.



 So a yahii to duɗal jaŋde too, Ceerno Umaar ko ko waɗani almu ɓ ɓe ɓee gese maango to nder too.



 Almuudo ummiiɗo fof, ɓogga maango, waɗa e bata mum, ina ñaama heen, haa gasa.




 So ɓe muccii heen haa ɓe kaarii, ɓe ɓura softande jaŋde.



 Abdul, so ina yeloo, ɓe mbi’a mo : ndah Alla waɗan maa almuudo.



 Abdul tunna pot mum, ɓe mbaɗa heen suukara, kaalis, maaro hecco, sonndel e goro.



 So suukara oo heewii, Abdul yeeyat ɗum.



 So o sakkaama gertogal, o booynoto ɗum, o nawana Ceerno oo kaalis.



 So o tottaama kiloo mburu, ɓe pecca ɗum ɓe ñaama, walla ɓe moofta ɗum,



 ɓe njettinoya ɗum duɗal.




 Waɗii ñalawma, Abdul sakkaa njawdi ;



 o waawanaa ɗum hay dara.



 Giƴiraaɓe makko mballi mo, ɓe nawi ndi to duɗal jaŋde too.



 So a yahii duɗal Ceerno Muhammadu Saamasa na waɗi ujunnaaje almuudo, kono hay gooto yelotaako, ɗum ko yeru.



 Ko ɓe dañanaaɓe cuuɗi, almuɓɓe na ɓoornoo comci kesi e paɗe moƴƴe.




 Ɓeen ko janngooɓe.



 Ina waɗi heen almudel tokosel, toppittoongel njawdi walla ngaari ndii.



 Cukalel ngel na haalda e mayri, indi golla.



 Cukalel ngel ina famɗi, ngaari ndi ko mawndi, kono kamɓe ɗiɗo eɓe nanondiri.



 Ko kanngel tottata ndi ñaamdu e yardu, subaka e kikiiɗe.



 Ko cukalel ngel woni sehil ngaari ndii.



 Kala ɗo nji’-ɗaa ngaari, cukalel ngel ina sara mum.




 Waɗɗii almuudo ko janngude haa ɗiggina.



 Abdul ina yeloo, kono omo jannga no moƴƴi.



 Ceerno oo ina yiɗi mo hono no ɓiyum nii, ina mooma hoore makko tan.



 Abdul e wondiiɓe mum almuɓɓe, teendoyta ko to ladde too.



 Nde wonnoo ko o pamaro, ɓe tottata mo



 ko bahe tokoose, o roondoo.




 Neene mum Abdul arii e leegal hee ƴeewde ɗum, omo ni jala, omo weltii no feewi.



 Abdul addi mo e leegal hee, omo salmina.



 Sukaaɓe galle oo, Mammadu e Aminata, ngarii teddinde mo.



 Abdul ne ko ko weltii e yi’de neene mum.



 Debbaajo oo yetti yimɓe moƴƴuɓe toppitiiɓe Abdul ɓee.



 Omo ñaama, omo yara, etee ɓe ɗaccaani mo o tunwi.




 To duɗal too, hay gooto fiyataa Abdul sabu omo nehii.



 Abdul ko janngoowo, kono o yoɓnetaake.



 E duɗal hee, almudɓe ɓee ndefante, na ñaama.



 Ina waɗi yimɓe yahooɓe to duɗe too, na tottira kaalisaaji, walla mburu, walla suukara e geɗe goɗɗe.



 E Taaski, eɓe ngaddanee tebbuuli sadak.




 Ceerno oo ina defana ɓe ngaari, he Taaski ɗoon e janngirde hee.



 Maa ɓe ñaam haa ɓe kaara, ɓe ɓogga maangooje, ɓe lawƴa haa laaɓa, eɓe mucca.



 So suudu nduu wulii, Abdul lelotoo ko boowal, e dow ɗaatndi.



 So o fawii heen daago ngoo, welat lelaade wa’a no leeso nii.



 Abdul ɗaanoto haa hara, sabu ko henndu nduu wifata mo.




 So duɗal ngal wonii e guurti, Abdul hootat galle mumen.



 So o yettiima, o hollira comci ɗi Ceerno



 oo totti mo ɗii.



 Abdul yahda e neene mum, na calmina koreeji mumen.



 O yahi njillu to Kaaw makko Makam



 e ɓesngu mum.



 Kala subaka, so o juulii haa o haljitii,



 Abdul wonata ko e janngude.




 Abdul na yiɗi joofnude jaŋde mum.



 So o mawnii, o miijii ko darnude duɗal mum, na janngina, walla o wona jeeyoowo mawɗo.



 Abdul ko duuɓi seeɗa heddanii ɗum,



 e dursude e duɗal hee.



 Ina waɗi sukaaɓe ummiiɓe e duɗal hee, njahi, njanngoyi peewnitgol otooji walla minisel.



 Abdul na jogii fiɓnde, tee na gooŋɗini ko waɗata koo.



 Omo jogii njoorto moƴƴo he janngo makko.






 NAAMNE ƊEE :



 1. No duuɓi Abdul poti ?



 2. Hol ko waɗi Abdul hiiri hootde ?



 3. So yummum Abdul ngonno-ɗaa hol



 no mbaɗataa ?



 4. Hol ko miiji-ɗon e Abdul ?


 Jaarayel nani wondi e miñum Banel, eɓe njanngoyaa lekkol.



 Banel wi’i mo, hol ko laƴataa ?



 O wi’i mo, ɗum ko rafi keɓnooɗo mi.



 Ɗuum woni ko wi’etee rafi mboofu.



 So a heɓii ɗum, a laƴat.




 Cellal ɓanndu cukalel


 Miñiraaɗo oo na ƴurii, haalaani hay dara.



 Jaarayel wi’i mo : hee, ko woni ?



 - Miin dey, mi tinaani ɗum hoore am.



 Haɗaani mi janngude, haɗaani mi fijde.



 Mboɗo ñaama, mboɗo yaha soklaaji am.




 Musee amen wi’i, ko sagginaare hokki mi oo rafi.



 Banel wi’i : mbi’-ɗaa ko sagginaare !



 Miin dey ko jooni puɗɗii-mi nande oo rafi.



 Eey kanko nii, hol ko o nanndata ?



 Jaarayel wi’i mo, wonaa hay dara so wonaa sagginaare jinnaaɓe ɓee.



 So ɓe pesiino mi nde tolnii mi e fesaade ndee, ɗum heɓataa kam.




 Ko ɗum waɗi nde njibina-ɗaa ndee ndaranii-mi yo a fese.



 So a waɗii ɗum, maa a daɗ e ñawu jaɗɗo.



 Teko tampintaa ma, haa mbaasaa semmbe.



 Came nanngataa ma haa puƴon mboɗewon ina peeña e ɓanndu maa.



 Ñawu sooynaba liɓataa ma haa tuƴƴaa, hunuko maa na adda ƴiiƴam.




 Calotoo-mi ko ƴeewraa mi gite ustaare.



 So aɗa yurmoo, yeccito sukaaɓe ɓe ñaamaani haa kaari.



 Baasal addani ɓe yelaade, etee ɓe potnoo ko janngude.



 Ko ummi-ɗaa law koo fof maa taw ɓe



 e boowal, eɓe njogii potuuji maɓɓe.



 Ko kiir-ɗaa kiir-ɗaa koo fof, eɓe ni e laawol hee.




 Hare am woni, waɗde feere haa jinnaaɓe ngoppa sagginaare, te pesa ɓiɓɓe mumen.



 So tawii ko goonga, rafi sagginaare nani heewti wuro ngoo.



 Wi’aama ko ngaameela wallata ɗum.



 Banel wi’i mo, ko himmirde woni lekki mum.



 So en kimmirii jaŋde men, sagginaare



 egga ɗoo.




 Hanki tan, jinnaaɓe ɓee noddaama,



 ɓe mbi’aa yo ɓe tiiɗno.



 Musee ardi e Jaarayel, ɓe tawtoraa joɗnde ndee.



 Musee wi’i ɓe, lopitaal oo, sukaaɓe nani keewti leece ɗee.



 Hay dara saabaaki ɗum so wonaa sagginaare rewnde e men ndee.



 Piɗɗito-ɗen hade ko heɓi Jaarayel koo heɓde sukaaɓe men.




 Njiɗ-ɗen jooni ko haɓaade haa poolen rafiiji gaannuɗi ɗii.



 Kamɓe fof ɓe piɓii ittude ɗoo rafiiji lorooji ɗii.



 Ndiyameeje tuɗooje, potuuji bonɗi e galleeji ɗii, njibinta rafiiji ɗii.



 Ngitten ɗi ɗoon, laɓɓinen fof, so suudu, galleeji, haa e wuro ngoo.



 Yimɓe sarwiis laaɓal e senaare ina keblanii naatde e wuro hee, pompa heen puudaar.




 Ɓowɗi nani yeewtere sukaaɓe ɓee.



 Eɗi ceki haa jeese majji na cuurka.



 Eɓɓo majji fof, ko sukaaɓe njogori ɗum bonnude.



 So ndeen yontii maa ɓe tampu no feewi.



 Ɗi noddi batu, iɗi njiɗi fewjude peeje.




 Ko ɓonngu adii to batu too.



 Engu fooƴi, bibje maggu na ɓorii.



 Ɗoyru bonndu nduu arii.



 Ndu naat tan, ndu waɗi lut e leydi.



 Mullon ngoɗkon ndaaɓowon fof ngari.




 Ɓonngu wi’i joɗnde alaa payen e yeewtere ndee.



 Ñawu mboofu wi’i, suka mo perinoo-mi ummiima.



 Omo ni laƴa kono o wa’i ko no



 deentinaaɗo nii.



 O linngondirii e yimɓe wuro ngoo fof.




 So en ndeenaaki hay gooto heddotaako ɗoo. Ɓonngu wi’i, so ndeen yontii mi waawataa mooytanaade hay gooto.



 Gooto fof nani ƴeewa goɗɗo oon.



 Ñawu koleraa ƴetti konngol wi’i, mbaɗen feere peren ɗoo. Jooni, looɗe ɗee nani lawƴee, boyli ɗii e beeli ɗii. Subaka



 e kikiiɗe yimɓe nani lawƴa juuɗe mumen.



 So ɓe njaltii e taarorde, ɓe cooɗo juuɗe maɓɓe.



 Ndiyam njareteeɗam, mi yi’ii eɓe toɓɓita heen wordesawel.




 Reedu dogooru, reedu dogooru ƴiiƴam e jalɓi reedu, ndimmbini koye.



 Ɗi mbi’i :« ko ɗoo taw-ɗen ferde, wonaa ko hesɗi.



 So wonaa ɗoo tan, wona bannge goɗɗo, aduna oo na yaaji.



 En mbertii saakit men, so en nanngaani, njiilo-ɗen ɗati.




 Minen dey min pellitii, jahɗo min njahat, mo yahaani ne min njahat.»



 Ɗi tinaani tan, haa puudaar sarwiis laaɓal e senaare maɓɓii e maɓɓe.



 Ɗi carondiri, waɗi e majji janɗi, njaɓɓaa likñitii.



 Ina e majji paɗɗiiɗi, keddii ɗoon haa bada.



 Iɗi mbi’a : « wooy, min maayii, ndaɗndee min.»



 Goɗɗi ɗii na mbi’a : « woy heegam yoo mii maayii.»




 Jiknaaɓe Jaarayel mbeltiima e darnde ɓiyum en oo.



 Neene makko soodani mo masiŋ karalle kese ɗee.



 O rentini ko ko o dañnoo e njeeygu sewosewo koo.



 Ko ɗum waɗi Jaarayel seertataa e masiŋ mum.



 Maa o janngu heen, omo fijora heen.




 Neeniraaɗo oo yiɗaa hay dara ko muusi ɓiyum oo.



 So o ƴeewi mo nii, yurmoto mo.



 Yurmeende ndeen ɗoon na muusi ɓiɗɗo



 oo no feewi.



 Jaarayel haalanii mo haa tampi kono



 o waawaa heen hay dara.



 O wi’i mo : «neene, hoto ƴeewru am



 gite haa-goram.



 Ƴeewru am gite ɗe ƴeewrataa miñiraagel



 am Banel.»




 Kala ñalawma garɗo, Jaarayel nana ƴurii



 e masiŋ mum ina ɓoƴƴa butoŋaaji.



 Hay so omo ñaama, o huufat masiŋ oo e sara makko, omo ƴeewora ndaargo ngoo.



 So omo leloo, o naatnata mo ko e ngaflaawu makko.



 Hay so omo yaha taarorde, o nawortu mo.



 Jeewte hakkunde makko e miñiiko na ustii no feewi.





 Musee maɓɓe teskiima jooni Jaarayel wonata ko e ŋaablude e kalaas hee.



 Dille makko e jaŋde hee ustiima no feewi.



 Musee noddi mo wi’i mo hol ko joli ?



 Mate a ɗaanotaako jamma ?



 Janngo ngardaa e neene maa.


 Musee wi’i : « waasataa tawa won ko joli, fad mi yahana hoore am.»



 Nde o yettii e galle hee, o sooynii Jaarayel na joñii.



 Omo tiimi e masiŋ, omo sukki huunde e noppi hee.



 Musee salmini, holliti hoore mum, o bismaa.



 O wi’i ɓe : « ko hafeere Jaarayel addi mo ɗoo.»



 Ɓe noddi Jaarayel, o ari o salmini, o jooɗii.



 Musee luɓii mo masiŋ oo, o yuurnii mo no moƴƴi, o tottiti mo.




 Neene oo wi’i ko kañum soodani mo ngam añde o yeewee tan.



 Musee wi’i mo : « Weltinde ɓiyum ko huunde moƴƴere, kono so ɓurtii jibina ko wonaa ɗuum.



 So mi dañiino, tawa o huutortoo ɗum ko ñalawma alet.



 Jooni o janngaani hay dara, ko masiŋ oo bonni koo ɓuri ko feewni koo.



 Soodande ɓiyum pijirirgel baɗirteengel junngo e deftere sukaaɓe, ɗum nafata mo.»



 NAAMNE ƊEE :



 1. Hol ko heɓi Jaarayel haa na laƴa ?



 2. Hol peeje ɗe yimɓe wuro ngoo lelni



 ngam ittude rafiiji jandinooji ɗumen ɗoo ?



 3. Hol ko saabii Musee oo fadaani



 Yummum Jaarayel lekkol o yeewtida e mum ?



 4. So a dañii portaabal, hol no



 kuutorto-ɗaa ɗum tawa bonnantaa ma jaŋde maa ?


 Njenngudi, ko Bojel jahrowel e duuɓi ɗiɗi, ngel waawaa tawo haalde, ko ngel tokosel.



 Yumma maggel ko kanngel tan dañi, etee hade yummiraaɗo oo dañde jooɗiima ko juuti.



 Njenngudel seerataa e makko hay sahaa gooto.



 Hoto Njenngudi Bojel ?




 Ngel jibinaa, yumma maggel woppi golle, ina toppitoo ngel, muynini ngel e enɗi



 e biboroŋ. Ngel yahataa hay nokku,



 so wonaa yumma maggel, ko gollotooɗo



 e galle hee reenata ngel.



 Neene Wojere, Alla e mum horsinde ngel, nawortu ngel e oto e pijirkon maggel.



 So engel yahndoo, o waɗda ngel e kulle



 ɗe ɓe koɗdi ɗee, njahda e maggel geej.



 Njenngudi Bojel, ko ko mawninta maanditaare mum, yumma maggel rentini giƴiraaɓe maggel.



 Kon ngari, kon ngaddori njeenaaje, kon ñaami haa kon kaari, kon njari haa kon ɗomɗiti.



 Neene Wojere, so ina ƴeewoytunoo sehil mum, Njenngudi ɗoftatno ɗum,



 ɓe njooɗodoo eɓe njeewta.




 Waɗi ñalawma, Neene Wojere ari ƴeewde sehil mum Njawdi Mosku ɗo yeewtidta e ɓiyum ɗoo.



 Futuro yoni, o ummii omo hoota Njawdi Mosku duusi mo, ɓe ngoni e laawol hee.



 Neene Wojere fawi junngo e Njenngudi ina haalda e Njawdi Mosku, ɓiɗɗo sorti hoore, daasii.




 O gasni, o yi’aani ɓiyiiko, o naamndii Njawdi Mosku wi’i mo anndaa ɗo ngel yahi.



 Neene Wojere ruttii galle, kono yi’aani ɓiyum. Asamaan oo nana fuɗɗoo niɓɓiɗde.



 Ɗo o yahi fof, ɓeen mbi’a nji’aani ngel.



 - Onon kam hoto ngel cukalel yahi ?



 - Hay gooto yi’aani ngel !



 Neene Wojere huli, naati e galleeji leegal hee.




 O wi’a : on nji’aani ɓinngel am ?



 Neene Wojere woni e woyde.



 Kulle ngummii na mballa mo yiilaade, ɗe njalti saare, ɗe naati e ladde hee.



 Yummum Njenngudi jaaki, huɓɓi oto naati e ladde, na yiiloo kañum e Sooyru.




 O ƴeewi e pooɓe leɗɗe e toccooɗe hee fof.



 Jooni jamma oo niɓɓiɗii, o ƴeewii nokku oo fof, o yi’aani ɓiyiiko.



 Neene Wojere hulii yi’aani ɓiyum oo.



 Jamma oo woɗɗii, etee hay gooto yi’aani ngel haa hannde.



 Hoto ngel cukalel woni ?




 Neene mum Njenngudi nani woya,



 na haala :



 - Hol ko heɓi ɓiy am oo ?



 O ruttii haa galle, kono hay gooto yi’aani mo haa jooni.



 O yalti o huɓɓi kadi oto oo o naati e ladde hee, omo yiiloo baŋ-yoo-baŋ.



 Sooyru wi’i mo ndutto-ɗen galle, ina waawi tawa ngel yi’taama.




 Nde o ruttii, ɓe mbi’i mo Njenngudi artii.



 Neene Wojere jippii e oto mum, naati galle tawi Neene Nagge ina wammbi Njenngudi.



 Neeniraaɗo oo weltii, hay dara heɓaani ɓiyum oo, hay dara ŋaaccaani mo.



 Engel wammbii, engel fawi hoore maggel caggal Neene Nagge, engel wi’i cel.



 Ɓe mbi’i yo mi jippin ngel, calii-mi.



 Neene Wojere heɓti Njenngudi, ƴetti



 e juuɗe mum.



 O ƴettii ɓiyiiko, o huufi ngel, omo saasnoo ngel.




 Hay dara heɓaani ngel, ngel gaañaaki.



 O wi’i Nagge : a jaaraama ko Alla tan yoɓata maa.



 Neene Wojere huufi ɓiyum na ɓuucoo.



 Alla waɗata tan ko ko moƴƴi.



 O wi’i debbo gartiranɗo mo ɓiyiiko oo :



 - Haalan am ɗo nji’tu-ɗaa mo !




 O wi’i mo :



 - Cukalel ngel taycit laawol laana njoorndi ngol kanngel tan, ngel ari haa galle am,



 ɗo caggal laawol laana njoorndi ngol.



 Nji’-mi kanngel tan engel darii e huɗo hee, e jamma hee.



 Mbi’-moo-mi : hoto ngummi-ɗaa ?




 Ngel jaabii mi : Neene !



 - No mbi’ete-ɗaa ? Ngel wi’i mi :



 - Neene !



 Nganndu-mi ngel waawaa haalde,



 ƴettu-mi ngel mbammbu-mi.




 Neene Wojere nani yetta Alla : cukalel anndaa hay dara.



 Ngel waawaa yahde no moƴƴi, kono ngel waɗii feere maggel haa ngel tacciti laawol laana njoorndi kanngel tan, e niɓɓere hee.



 So tawiino laana njoorndi kaa na ara musiiba waɗatno.



 Ko Alla tan waɗi heen sutura haa ngel hawraani e laana njoorndi kaa.



 Alla ko yurmeende mehre.




 Njenngudi waawaa yahde no feewi kono waɗii feere haa tacciti laawol laana njoorndi.



 Ngel tellii, ngel yanaani e kaaƴe saka ngel gaañoo.



 Kulle ladde fof ngari ƴeewde Njenngudi e koccuɗo ɗum oo.



 Neene Wojere ko ko weltii e nder ɓernde mum.




 O anndaa ko o yoɓata debbo gartirɗo ɓiyiiko oo, Njenngudi.



 Omo faaynoo hade o waasde yi’tude ɓiyiiko.



 Hay dara gaañaani ngel, hay dara ŋaaccaani ngel, ngel arti e jam.



 So tawiino laana njoorndi na ara, maa muusiba waɗatno.



 Niɓɓere jamma ndee, wondude e laabi ladde, e caɗeele, ɗum jogornoo addande Njenngudi tampere.



 Koyɗe maggel tiiɗaani, so o rewiino e junnitere hee, o jogornoo ko gaañaade, o marɓoo.



 Njenngudi ko ko jogornoo gaañaade gaañannde muusnde.




 Laana njoorndi renndataa e laawol mum hay gooto.



 Cukalel tokosel rewa e laawol laana njoorndi ɗum hoolnaaki.



 So tawiino laana kaa na ara,



 ɗum jibintunoo ko musiiba.



 So debbo oo yi’aano mo haa wammbi mo, Njenngudi jogorno yande e gaawol hee.



 Neene Wojere ɓuri hulde fof ko so miijiima gaañanɗe ɗe ɓiyum jogornoo dañde ɗee.




 Neene Wojere wondii e ko muusi nder ɓernde mum, Alla falanii mo fof, omo yetta.



 O meeɗaani sagginaade e reende ɓiyiiko.



 O meeɗaani mo woɗɗude, omo reentoo kala ko waawata gaañ ngel.



 Cukalel na weeɓi ko gaañotoo, ko ɗum waɗi reende ɗum na waɗi nafoore.




 Ngel foti ko falaneede kala ko foti ngel gaañde.



 Ƴeewtaade ɗum sahaa fof ko huunde waɗɗiinde.



 E nder galle hee, huunde famarde na waawi ngel gaañde.



 So engel lada naatnu ngel e huurgo,



 reento hade ngel gaañaade.



 Eɗen poti joñde butelaaji wordesawel, heme ɗo woɗɗi.




 Kon mbaasa ɗum memde, so wonaa ɗuum kon ngaañoto.



 Mbaɗen peeje, njoñen pehe urateeri ɗee, ko huunde waɗnde faayiida sabu engel waawi sumde e ƴulme jaynge hee.



 Dame defirdu ɗee yo uddete sabu defirde hoolnaaki e cukalel.



 Engel waawi memde furna gulɗo walla engel naatna junngo maggel e nebam ngulɗam.



 Cukalel anndaa hay dara, eɗen poti reende ngel e gaas hee.



 Reentaade waɗde junngo e kuuraa, ko huunde waɗnde faayiida.




 So a hoɗii e galle baɗɗo etaas, a hanndoto jaɓɓirgal ngal hade cukalel ngel junnitaade.



 Eɗen poti uddude pisin hade cukalel yoolaade heen.



 Ɗo kuuraa oo seŋetee ɗoo, ina foti sukkeede sabu sukaaɓe ɓee.



 Kuuraa ko ko gaañata, ina wara.



 Cukalel naamnii ko reeneede, ñande kala.




 Ko heɓi Njenngudi koo, wontaa waɗtu haa aduna gasa.



 Jooni so omo yaha e laawol hee, Neene Wojere nanngat e junngo makko haa tiiɗa.



 Cukalel ko muumanteewel, yi’ataa ko arata.



 Aksidaa na yaawi arde ɗo ɗaminaaka.



 Njenngudi Bojel, jooni kam ko yimɓe fof mbaɗti e mum hakkille.



 NAAMNE ƊEE :



 1. Hol ko heɓii Njenngudi Bojel?



 2. Hol gartirɗo mo e neene makko ?



 3. So a dañii ɓiɓɓo no mbaɗataa ɗum ?



 4. So tawii ko aan ko kulataa?

